-
Jijɔ Bi ɔ kɛ nimli 144,000 (1-5)
-
Sɛ gbihi nɛ je hiɔwe bɔfohi etɛ a ngɔ (6-12)
-
Hiɔwe bɔfo ko hɛɛ sane kpakpa ngɛ hiɔwe kpɛti (6, 7)
-
-
Ni nɛmɛ nɛ a gbo ngɛ Kristo mi ɔ ngɛ bua jɔmi (13)
-
Zugba a nɔ ní kpami enyɔ ɔmɛ (14-20)
Anɛ o maa suɔ nɛ o kane munyu nɛ ɔ ngɛ %% mi lo?
14 Lɔ ɔ se ɔ, i na, nɛ hyɛ! Jijɔ Bi ɔ daa si ngɛ Zion Yoku ɔ nɔ, nɛ nimli 144,000 nɛ́ a ngma e biɛ kɛ e Tsɛ ɔ biɛ ngɛ a hɛ nya a piɛɛ e he. 2 I nu pɛmi ko nɛ e ngɛ hiɔwe jee kɛ ngɛ bae kaa nyu babauu pɛmi, kaa hiɔwe simi nɛ nya wa pɛmi; nɛ pɛmi ɔ nɛ i nu ɔ ngɛ kaa lali nɛ a ngɛ lae nɛ a ngɛ a sakuhi fiae kɛ ngɛ he toe. 3 Nɛ a ngɛ la ko nɛ e ngɛ kaa la ehe lae ngɛ matsɛ sɛ ɔ hɛ mi kɛ adebɔ níhi nɛ wami ngɛ a mi eywiɛ ɔmɛ kɛ nikɔtɔma amɛ a hɛ mi, nɛ nɔ ko nyɛ we nɛ e le jamɛ a la a lami saminya kaa ja nimli 144,000 ɔ pɛ, ni nɛmɛ nɛ a he mɛ kɛ je zugba a nɔ ɔ. 4 Nimli nɛ ɔmɛ ji nihi nɛ a kɛ yihi ble we a he; ngɛ anɔkuale mi ɔ, a ji nyumuhi nɛ a li yo. Nimli nɛ ɔmɛ ji nihi nɛ a ya nɔ nɛ a ngɛ Jijɔ Bi ɔ se nyɛɛe kɛ yaa he fɛɛ he nɛ e yaa a nɛ. A he nimli nɛ ɔmɛ kɛ je adesahi a kpɛti kaa kekle yiblii kɛ ha Mawu kɛ Jijɔ Bi ɔ, 5 nɛ sisimi munyu ko ji a nya hyɛ; a ji nihi nɛ mu ko be a he. 6 Nɛ i na hiɔwe bɔfo kpa ko nɛ e ngɛ tee ngɛ hiɔwe kpɛti,* nɛ e hɛɛ neneene sane kpakpa a nɛ e maa jaje kɛ tsɔɔ ni nɛmɛ nɛ a ngɛ zugba a nɔ ɔ, je ma fɛɛ je ma kɛ wɛtso kɛ lilɛ* kɛ nihi. 7 E kɛ gbi nɛ nya wa ngɛ dee ke: “Nyɛɛ ye Mawu gbeye nɛ nyɛɛ wo e hɛ mi nyami, ejakaa ngmlɛfia nɛ e kɛ maa kojo ɔ su, lɔ ɔ he ɔ, nyɛ ja Nɔ nɛ e bɔ hiɔwe ɔ kɛ zugba a kɛ wo ɔ kɛ nyu hɛ ngmɛ ɔmɛ ɔ.” 8 Nɔ kpa, nɛ ji hiɔwe bɔfo enyɔne nyɛɛ e se, nɛ e ngɛ dee ke: “E nɔ si! Babilon Ngua a nɔ si, yo ɔ nɛ e ha nɛ je ma amɛ tsuo nu e we ajuama bɔmi* he akɔnɔ* wai ɔ!” 9 Hiɔwe bɔfo kpã ko, nɔ etɛne hu nyɛɛ a se, nɛ e kɛ gbi nɛ nya wa ngɛ dee ke: “Ke nɔ ko ja lohwe awi yelɔ ɔ kɛ e he amaga a nɛ e nine su e kadimi ɔ eko nɔ ngɛ e hɛ nya aloo e nine he ɔ, 10 jamɛ a nɔ ɔ hu maa nu Mawu mi mi fumi wai ɔ nɛ a futuu we mi nɛ a plɛ kɛ wo Mawu mi mi fumi kplu ɔ mi ɔ eko, nɛ a kɛ la kɛ sɔlfa ma pii lɛ ngɛ hiɔwe bɔfo klɔuklɔu ɔmɛ a hɛ mi, kɛ Jijɔ Bi ɔ hu hɛ mi. 11 Nɛ a piimi ɔ he la su ku ɔ teɔ kɛ yaa neneene kɛ neneene, nɛ nyɔnyɔɔnyɔ kɛ piapiaapia a, ni nɛmɛ nɛ a jaa lohwe awi yelɔ ɔ kɛ e he amaga a, kɛ nɔ fɛɛ nɔ nɛ a kɛ e biɛ ɔ kadi lɛ ɔ jɔɔ we a he. 12 Hiɛ ɔ ji he nɛ e biɔ nɛ ni klɔuklɔu ɔmɛ, ni nɛmɛ nɛ a yeɔ Mawu kita amɛ a nɔ nɛ a pɛtɛ Yesu hemi kɛ yemi ɔ he wawɛɛ ɔ nɛ́ a fĩ si ngɛ ɔ nɛ.” 13 Nɛ i nu gbi ko kɛ je hiɔwe ke: “Ngmaa: Gbogboe ɔmɛ nɛ a gbo ngɛ Nyɔmtsɛ ɔ mi kɛ je be nɛ ɔ mi kɛ yaa a ngɛ bua jɔmi. Ee, mumi ɔ ke, ha nɛ a jɔɔ a he kɛ je a dengme gbomi ɔmɛ a he, ejakaa níhi nɛ a pee ɔ nyɛɛɔ a se.” 14 Lɔ ɔ se ɔ, i na, nɛ hyɛ! bɔku futaa ko, nɛ nɔ ko nɛ e ngɛ kaa nɔmlɔ bi hii si ngɛ bɔku ɔ nɔ, nɛ sika tsu jlasi fĩ e yi, nɛ e hɛɛ ní kpami ha nɛ nya ba ngɛ e dɛ mi. 15 Hiɔwe bɔfo kpã je kpo kɛ je sɔlemi we ɔ, nɛ e kɛ gbi nɛ nya wa ngɛ nɔ nɛ e hii si ngɛ bɔku ɔ nɔ ɔ dee ke: “Hiaa o ní kpami ha a nɛ o kpa ní, ejakaa zugba a nɔ ní nɛ a ma kpa a fu saminya.” 16 Nɛ nɔ nɛ e hii si ngɛ bɔku ɔ nɔ ɔ hia e ní kpami ha a kɛ wo zugba a he, nɛ e kpa zugba a nɔ ní. 17 Nɛ hiɔwe bɔfo kpã ko hu pa je kpo kɛ je sɔlemi we ɔ nɛ ngɛ hiɔwe ɔ, nɛ lɛ hu e hɛɛ ní kpami ha ko nɛ nya ba. 18 Nɛ hiɔwe bɔfo kpã ko hu pa je kpo kɛ je afɔle sami la tɛ ɔ mi, nɛ e ngɛ he wami ngɛ la a nɔ. Nɛ e kɛ gbi nɛ nya wa tsɛ nɔ nɛ e hɛɛ ní kpami ha nɛ nya ba a, nɛ e de lɛ ke: “Hiaa o ní kpami ha nɛ nya ba a nɛ o bua zugba a nɔ wai yiblii sau ɔmɛ a nya, ejakaa a nɔ wai yiblii ɔmɛ fu.” 19 Hiɔwe bɔfo ɔ hia e ní kpami ha a kɛ wo zugba he, nɛ e bua zugba nɔ wai yiblii ɔ nya, nɛ e sake mɛ ngɔ pue Mawu mi mi fumi wai ngami nɔ́ ngua a mi. 20 A naa wai ngami nɔ́ ɔ nɔ ngɛ ma ngua a se, nɛ muɔ je wai ngami nɔ́ ɔ mi kɛ kuɔ kɛ ya su hiɔwe maa pee okpɔngɔhi a nya mi dadehi a he, nɛ e mi kami ya su stadio 1,600.*